Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 3. számú melléklet a 34/2008. (XII. 12.) OKM rendelethez
Paragraph Index: 1696

6. A reflexiót irányító kérdések Legyen alkalmuk a tanulóknak arra, hogy választ keressenek olyan kérdésekre, mint a következők: Vannak-e abszolút erkölcsi értékek? Miért kerülhet ellentmondásba erkölcs és jog? Milyen útjai vannak az önmegvalósításnak? Hányféle közösségi identitása lehet egy embernek? Milyen értelemben beszélhetünk ok-okozati viszonyokról a történelemben? Van-e történelmi determinizmus? Haladhat-e kényszerpályán egy ország, nép, társadalmi csoport, egyház stb. történelme? Hogyan élhetnek együtt különböző kultúrák, vallások, népek? Milyen lehetőségei és akadályai vannak a kultúrák közötti kommunikációnak? Szükségszerű-e, hogy konfliktusba kerülnek az egyes kultúrák, vallások, együtt élő népek? Hogyan lehetséges, hogy ugyanazt a történelmi eseményt vagy jelenséget különböző korokban, eltérő társadalmi vagy politikai berendezkedésű országokban különbözőképpen értelmezik? Mi az erőszak szerepe a történelemben? Hogyan befolyásolja a geopolitikai helyzet egy állam, egy térség lehetőségeit? Hogyan változott az állam szerepe a történelemben? Az érdekek vagy az értékek hatása erősebb-e a különböző korok társadalmaiban? Mi lehet a szerepe az egyénnek a történelemben? Mi lehet a tömeg szerepe a történelemben? Mennyiben befolyásoló tényező az állami döntéshozatalban az egyén és a tömeg? Mi a különbség a reform és a forradalom között? A forradalom szükségszerűen pozitív hatású-e? Melyek a demokrácia és a diktatúra működési jellemzői? Melyek a demokratikus politikusi és állampolgári magatartás jellemzői? Lehet-e politikamentes a történettudomány? Létezik-e történelmi objektivitás?

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes